b'\n_START_ARTICLE_\nStanislav Hajeev\n_START_SECTION_\nBiografie\n_START_PARAGRAPH_\nStanislav Hajeev s-a n\xc4\x83scut la data de 28 decembrie 1941, \xc3\xaen satul Ka\xc8\x99tak din regiunea Celiabinsk (Federa\xc8\x9bia Rus\xc4\x83), \xc3\xaen familia unui func\xc8\x9bionar de etnie bielorus\xc4\x83. Dup\xc4\x83 absolvirea \xc8\x98colii Secundare \xc3\xaen localitatea natal\xc4\x83, a urmat studii la \xc8\x98coala Militar\xc4\x83 "Suvorov" din Sverdlovsk, la \xc8\x98coala Superioar\xc4\x83 de Stat Major din Ta\xc8\x99kent (absolvit\xc4\x83 \xc3\xaen 1963) \xc8\x99i la Avademia Militar\xc4\x83 "M.V. Frunze" din Moscova (absolvit\xc4\x83 \xc3\xaen 1972)._NEWLINE_A activat ca ofi\xc8\x9ber \xc3\xaen cadrul for\xc8\x9belor armate ale Uniunii Sovietice, trec\xc3\xa2nd prin toate posturile de la cel de comandant de pluton la cel de \xc8\x99ef de stat major de divizie. \xc3\x8encep\xc3\xa2nd din anul 1963 s-a aflat timp de 6 ani la diferite posturi de comand\xc4\x83 din ora\xc8\x99ul Kushka aflat \xc3\xaen regiunea militar\xc4\x83 Turkestan, apoi a fost transferat \xc3\xaen 1972 \xc3\xaen cadrul regiunii militare Odessa, dup\xc4\x83 care a activat \xc3\xaen regiunea militar\xc4\x83 Transbaikal. \xc3\x8entre anii 1983-1986 a \xc3\xaendeplinit func\xc8\x9bia de consilier al \xc8\x99efului misiunii militare ruse din Republica Socialist\xc4\x83 Vietnam. Revenit \xc3\xaen URSS, este numit \xc3\xaen postul de comandant adjunct al \xc8\x98colii Militare Superioare din Vladikavkaz, aflat\xc4\x83 \xc3\xaen regiunea militar\xc4\x83 Caucazul de Nord._NEWLINE_\xc3\x8encep\xc3\xa2nd din iulie 1992 se afl\xc4\x83 \xc3\xaen Republica Moldoveansc\xc4\x83 Nistrean\xc4\x83, regiune separatist\xc4\x83 nerecunoscut\xc4\x83 de nici un alt stat, \xc3\xaendeplinind func\xc8\x9bia de comandant adjunct al Departamentului Militar \xc8\x99i comand\xc3\xa2nd for\xc8\x9bele de men\xc8\x9binere a p\xc4\x83cii ale insurgen\xc8\x9bilor. \xc3\x8en septembrie 1992 a primit gradul de general-locotenent \xc8\x99i a fost numit \xc3\xaen func\xc8\x9bia de ministru al ap\xc4\x83r\xc4\x83rii al auto-proclamatei Republici Moldovene\xc8\x99ti Nistrene, fiind reconfirmat \xc3\xaen aceast\xc4\x83 func\xc8\x9bie \xc3\xaen ianuarie 2007._NEWLINE_\xc3\x8en anul 2004, Uniunea European\xc4\x83 l-a inclus pe o list\xc4\x83 a transnistrenilor c\xc4\x83rora li s-a interzis c\xc4\x83l\xc4\x83toria \xc3\xaen spa\xc8\x9biul UE, fiind considerat r\xc4\x83spunz\xc4\x83tor de \xc3\xaempiedicarea progresului \xc3\xaen vederea unei solu\xc8\x9bion\xc4\x83ri politice a conflictului transnistrean din Republica Moldova . Pe baza reexamin\xc4\x83rii Pozi\xc8\x9biei comune 2004/179/PESC, la data de 25 februarie 2008, Consiliul Uniunii Europene a considerat c\xc4\x83 este oportun ca numele s\xc4\x83u s\xc4\x83 r\xc4\x83m\xc3\xa2n\xc4\x83 \xc3\xaen continuare pe lista persoanelor indezirabile \xc3\xaen \xc8\x9b\xc4\x83rile UE ._NEWLINE_Stanislav Hajeev are \xc3\xaen prezent gradul de general-colonel. El a fost decorat cu Ordinul Republicii, Ordinul "Pentru curaj personal", Ordinul de Onoare, Ordinul "Pentru serviciu adus patriei \xc3\xaen for\xc8\x9bele armate ale Republicii Moldovene\xc8\x99ti Nistrene" clasa a III-a, Ordinul "Pentru merit" clasa a II-a al Republicii Moldovene\xc8\x99ti Nistrene \xc8\x99i alte \xc8\x99ase ordine ale URSS, Federa\xc8\x9biei Ruse \xc8\x99i Republicii Vietnam. El de\xc8\x9bine titlul de "Specialist militar onorific al Republicii Moldovene\xc8\x99ti Nistrene"._NEWLINE_Generalul Hajeev este c\xc4\x83s\xc4\x83torit \xc8\x99i are un fiu.\n_START_SECTION_\nOpinii politice\n_START_PARAGRAPH_\n\xc3\x8en septembrie 2004, cu prilejul anivers\xc4\x83rii a 14 ani de la proclamarea independen\xc8\x9bei Republicii Moldovene\xc8\x99ti Nistrene, generalul Stanislav Hajeev a descris Transnistria ca fiind "un stat viabil, o \xc8\x9bar\xc4\x83 independent\xc4\x83 politic \xc8\x99i economic, care se poate ap\xc4\x83ra \xc3\xaen fa\xc8\x9ba oric\xc4\x83rei agresiuni str\xc4\x83ine". De asemenea, el a acuzat Occidentul \xc8\x99i Republica Moldova c\xc4\x83 ia m\xc4\x83suri dure pentru a distruge statul transnistrean, \xc3\xaenso\xc8\x9bite de o agresivitate ideologic\xc4\x83 def\xc4\x83im\xc4\x83toare la adresa Transnistriei \xc8\x99i de eforturi menite s\xc4\x83 stimuleze o atitudine negativ\xc4\x83 fa\xc8\x9b\xc4\x83 de regiunea nistrean\xc4\x83 \xc3\xaen r\xc3\xa2ndul comunit\xc4\x83\xc8\x9bii interna\xc8\x9bionale. \xc3\x8en schimb, Transnistria se \xc3\xaencrede \xc3\xaen Rusia \xc8\x99i \xc3\xaen capacitatea ei militar\xc4\x83 \xc8\x99i se opune \xc3\xaenlocuirii trupelor ruse\xc8\x99ti de men\xc8\x9binere a p\xc4\x83cii cu for\xc8\x9be NATO ._NEWLINE_\xc3\x8en iulie 2006, \xc3\xaentr-un interviu acordat publica\xc8\x9biei ruse\xc8\x99ti \xe2\x80\x9cKrasnaia zvezda\xe2\x80\x9d, Stanislav Hajeev a confirmat c\xc4\x83 \xc3\xaen Transnistria se produc c\xc3\xa2teva tipuri de armament, dezmin\xc8\x9bind informa\xc8\x9biile privind comercializarea acestor tipuri de armament. "Noi \xc3\xaen\xc8\x99ine am fabricat instala\xc8\x9bii reactive, \xc3\xaentr-un num\xc4\x83r de care am avut nevoie. Am fabricat singuri \xc8\x99i arunc\xc4\x83toare de mine de calibrul 82 \xc8\x99i 120 mm, c\xc3\xa2te ne-au trebuit, precum \xc8\x99i arunc\xc4\x83toare de grenade RPG-7\xe2\x80\x9d . De asemenea, el a declarat c\xc4\x83 demilitarizarea Transnistriei este posibil\xc4\x83 doar dup\xc4\x83 recunoa\xc8\x99terea independen\xc8\x9bei acestei republici autoproclamate._NEWLINE_Aceast\xc4\x83 confirmare a venit dup\xc4\x83 ce s\xc4\x83pt\xc4\x83m\xc3\xa2nalul rus \xe2\x80\x9cVoenno-promislennii kurier\xe2\x80\x9d (VPK) (\xe2\x80\x9cCurierul militar-industrial\xe2\x80\x9d) a publicat o list\xc4\x83 de \xc3\xaentreprinderi care fac parte din a\xc8\x99a-numitul complex militar-industrial din Transnistria. Ziarul sus-men\xc8\x9bionat a afirmat c\xc4\x83 \xc3\xaen Transnistria se produc arunc\xc4\x83toare de mine \xc8\x99i sisteme reactive BM-21 \xe2\x80\x9cGrad\xe2\x80\x9d, revolvere \xc8\x99i pu\xc8\x99ti-mitraliere, precum \xc8\x99i arunc\xc4\x83toare de grenade \xc8\x99i aruncatoare de mine transportabile.'